## Odluka Ustavnog suda Republike Hrvatske broj:U-IIIA-2791/2004 od 31. siječnja 2006.

### NN 22/2006 (24.2.2006.), Odluka Ustavnog suda Republike Hrvatske broj:U-IIIA-2791/2004 od 31. siječnja 2006.

# USTAVNI SUD REPUBLIKE HRVATSKE

**554**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sutkinja Jasna Omejec,
predsjednica Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju je podnio R. Ž. iz V., kojeg zastupa
V. K., odvjetnik u V., na sjednici održanoj 31. siječnja 2006. godine,
jednoglasno je donio

## ODLUKU

I. Ustavna tužba se usvaja.

II. Županijski sud u Virovitici dužan je
donijeti odluku u pred­metu koji se vodi pred tim sudom pod poslovnim brojem: Gž-365/05 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon objave ove odluke u »Narodnim
novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositelju ustavne
tužbe R. Ž. iz V., Z. P. 174, određuje se primjerena naknada zbog povrede
ustavnog prava iz članka 29. stavka 1. Ustava Republike Hrvatske (»Narodne
novine«, broj 41/01. – pročišćeni tekst) u iznosu od 7.800,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca, od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst, u daljnjem tekstu: Ustavni zakon), podnositelj je
26. srpnja 2004. godine podnio ustavnu tužbu smatrajući da mu je nerazumno
dugim trajanjem parničnog postupka koji se vodi pred Općinskim sudom u Virovitici
pod brojem: P-188/04 (P-136/98) povrijeđeno ustavno pravo na suđenje u razumnom
roku.

ČINJENICE VAŽNE ZA
USTAVNOSUDSKI POSTUPAK

2. Ustavni sud je u postupku pokrenutom ustavnom
tužbom, primjenom članka 63. Ustavnog zakona, na temelju navoda ustavne tužbe,
očitovanja Općinskog suda u Virovitici od 9. veljače 2005. godine te uvida u
presliku spisa Općinskog suda u Virovitici broj: P-188/04 (P-136/98), utvrdio
sljedeće činjenice koje su pravno relevantne za odlučivanje o povredi ustavnog
prava podnositelja, zajamčenog člankom 29. stavkom 1. Ustava.

Podnositelj je 17. ožujka 1998. godine podnio
tužbu, s prijedlogom za delegaciju, Općinskom sudu u Virovitici protiv O. b. u
V., radi naknade štete.

Spis je 20. travnja 1998. godine dostavljen
Vrhovnom sudu Republike Hrvatske koji je rješenjem broj: Gr-108/1998
od 25. lipnja 1998. godine odbio prijedlog podnositelja za delegaciju Općinskog
suda u Virovitici. Spis je vraćen prvostupanjskom sudu 8. rujna 1998. godine.

Ročište je održano 17. ožujka 1999. godine.

Podneskom od 29. ožujka 1999. godine tuženik je
predložio vještačenje po vještacima Medicinskog fakulteta u Zagrebu, a predujam
za vještačenje uplatio je 1. lipnja 1999. godine.

Medicinski fakultet u Zagrebu dostavio je nalaz
i mišljenje 27. siječnja 2000. godine.

Na ročištu održanom 31. listopada 2000. godine
tuženik je osporio nalaz i mišljenje vještaka te je odlučeno dodatno saslušati
vještake Medicinskog fakulteta u Zagrebu.

Na ročištu održanom 23. studenoga 2000. godine
saslušani su vještaci, a tuženik je predložio novo vještačenje po K. z. t. u Z.

Dopisima od 23. svibnja 2001. godine sud je od
Medicinskih fakulteta u Rijeci, Splitu i Ljubljani zatražio obavijest da li
prihvaćaju vještačenje u ovom predmetu.

Dopisima od 31. svibnja 2001. i 4. lipnja 2001.
godine Medicinski fakulteti u Rijeci i Ljubljani prihvatili su vještačenje.
Navedeni dopisi dostavljeni su strankama na očitovanje 28. siječnja 2002.
godine.

Podneskom od 1. veljače 2002. godine podnositelj
se protivio provođenju novog vještačenja, a tuženik je u podnesku od 12.
veljače 2002. godine predložio da vještačenje provedu vještaci Medicinskog
fakulteta u Rijeci.

Rješenjem od 14. svibnja 2002. godine sud je
odredio provođenje novog vještačenja koje je povjereno Medicinskom fakultetu u
Rijeci.

Podneskom od 4. studenoga 2002. godine
podnositelj je obavijestio sud da nije u mogućnosti snositi troškove puta u L.
kamo je pozvan zbog vještačenja.

Na ročištu održanom 19. prosinca 2002. godine
glavna rasprava je zaključena, a rješenjem od 8. kolovoza 2003. godine glavna
rasprava je preotvorena.

Na ročištu održanom 11. rujna 2003. godine
saslušan je podnositelj.

Na ročištu održanom 2. listopada 2003. godine
glavna rasprava je ponovno zaključena te je sud donio presudu kojom je odbio
tužbeni zahtjev podnositelja.

Spis je povodom žalbe podnositelja 30. siječnja
2004. godine otpremljen Županijskom sudu u Virovitici koji je rješenjem broj: Gž-88/04 od 26. veljače 2004. godine ukinuo prvostupanjsku
presudu te predmet 5. ožujka 2004. godine vratio Općinskom sudu u Virovitici na
ponovno odlučivanje.

Na ročištu održanom 3. svibnja 2004. godine
tuženik je predložio izuzeće vještaka Medicinskog fakulteta u Zagrebu.

Rješenjem od 28. lipnja 2004. godine sud je
odbio prijedlog za izuzeće vještaka.

Na ročištu održanom 4. listopada 2004. godine
saslušan je podnositelj.

Na ročištu održanom 24. studenoga 2004. godine
saslušan je liječnički vještak.

Rješenjem od 26. studenoga 2004. godine odbijen
je prijedlog tuženika za vještačenje po Medicinskom fakultetu u Rijeci.

Sljedeće ročište održano je 20. prosinca 2004.
godine, a na ročištu održanom 31. prosinca 2004. godine objavljena je
djelomična presuda kojom je djelomično usvojen tužbeni zahtjev podnositelja u
odnosu na naknadu nematerijalne štete.

Predmet se povodom žalbe nalazi na Županijskom
sudu u Virovitici od 4. travnja 2005. godine pod brojem: Gž-365/05.

PRAVO VAŽNO ZA
USTAVNOSUDSKI POSTUPAK

3. Za odlučivanje Ustavnog suda o razumnoj
duljini sudskog postupka mjerodavne su odredbe članka 29. stavka 1. Ustava Repub­like Hrvatske i članka 63. Ustavnog zakona.

*Ustavna
tužba je osnovana*.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositelj je 17. ožujka 1998. godine podnio
tužbu, s prijedlogom za delegaciju, Općinskom sudu u Virovitici protiv O. b. u
V., radi naknade štete.

Ustavna tužba podnesena je 26. srpnja 2004.
godine, a do tog dana sudski postupak nije pravomoćno okončan pa Ustavni sud
utvrđuje da do dana podnošenja ustavne tužbe postupak u ovom predmetu traje
ukupno šest (6) godina, četiri (4) mjeseca i devet (9) dana.

4.2. POSTUPANJE
NADLEŽNOG SUDA

Postupak se u razmatranom, pravno relevantnom
razdoblju vodio pred Općinskim sudom u Virovitici u trajanju od pet godina,
šest mjeseci i petnaest dana. Taj sud postupao je izrazito neučinkovito jer je
nakon vještačenja Medicinskog fakulteta u Zagrebu te dodatnog saslušanja
liječničkih vještaka prihvatio prijedlog tuženika za provođenje dodatnog
vještačenja čime je uzrokovan zastoj u postupku od dvije godine i dvadeset šest
dana. Prvostupanjskom presudom broj: P-136/98 od 2. listopada 2003. godine u
cijelosti je odbijen tužbeni zahtjev podnositelja.

Spis je povodom žalbe podnositelja 30. siječnja
2004. godine otpremljen Županijskom sudu u Virovitici koji je nakon manje od mjesec
dana rješenjem broj: Gž-88/04 od 26. veljače 2004.
godine ukinuo prvostupanjsku presudu te predmet vratio Općinskom sudu u
Virovitici na ponovno odlučivanje. Taj sud je 31. prosinca 2004. godine donio
djelomičnu presudu broj: P-188/04 kojom je djelomično usvojio tužbeni zahtjev
podnositelja koji se odnosi na naknadu nematerijalne štete.

Spis se povodom žalbe, od 4. travnja 2005.
godine nalazi na Županijskom sudu u Virovitici pod brojem: Gž-365/05.

4.3. PONAŠANJE
PODNOSITELJA USTAVNE TUŽBE(TUŽITELJA U SUDSKOM POSTUPKU)

Prema utvrđenju Ustavnog suda podnositelj nije
pridonio duljini sudskog postupka.

4.4. SLOŽENOST SUDSKOG
PREDMETA

Ustavni sud utvrđuje da se ne radi o složenijem
predmetu.

OCJENA USTAVNOG SUDA

5. Ustavni sud utvrđuje da je do podnošenja ustavne
tužbe postupak u predmetu podnositelja protiv O. b. u V., radi naknade štete
trajao šest godina, četiri mjeseca i devet dana. Imajući u vidu ukupno trajanje
postupka te okolnost da Općinski sud u Virovitici nije u dovoljnoj mjeri
koristio procesna ovlaštenja koja su Zakonom o parničnom postupku (»Narodne
novine«, broj 53/91., 91/92., 112/99. i 117/93.) ustanovljena kao protuteža
neograničenoj dispoziciji parničnih stranka i zlouporabi procesnih prava,
Ustavni sud nalazi da je povrijeđeno pravo podnositelja na suđenje u razumnom
roku, zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog
zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta, uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Županijskog suda u Virovitici
dužan je dostaviti Ustavnom sudu pisanu obavijest o datumima donošenja i
otpreme odluke u roku od osam (8) dana od dana njene otpreme, a najkasnije osam
(8) dana od isteka roka određenog u točki II. izreke ove odluke. Ovaj nalog
temelji se na članku 31. stavcima 4. i 5. Ustavnog zakona.

Broj: U-IIIA-2791/2004

Zagreb, 31. siječnja 2006.

USTAVNI SUD REPUBLIKE HRVATSKE

Predsjednica Vijeća

**dr****. sc. Jasna Omejec**, v. r.

Odluka, NN 22/2006-554